**РАБОТНИК, ЗАТИСНАТ ОТ ЗЕМНА МАСА**

**I. Обстоятелства:**

На работници е разпоредено прокопаване на изкоп, в който е следвало да се положат тръби от канализационна система. Канализационната мрежа е част от проект за изграждане на „Инсталация за изгаряне на отпадъци“ на територията на действащо предприятие. Работата започва, като поетапно е бил прокопан участък от изкопа, в който са положени тръби и същият участък е бил засипан с чакъл и камъни. След два дни е трябвало да се извършат аналогични дейности в друг участък – да бъде прокопан изкоп, в който впоследствие да се положат тръбите. Прокопаването на изкопа е ставало с позициониран до него багер.

В деня на инцидента, около обяд, двама от работниците са участвали в полагането на тръби в изкопа на дълбочина около 4 м, който е бил неукрепен чрез използване на подхоходящо укрепване чрез крепежни елементи и/или по друг адекватен начин. Изкопаната земна маса, примесена със строителни материали, отломки от бетонови плочи и камъни, е натрупана по дължина на изкопа в източната му част, непосредствено до ръба на изкопа на отвал.

Около половин час след започване на работата, в условията на валежи от дъжд през деня, вследствие на които е настъпило допълнително овлажняване на земните маси, в северната страна на неукрепения изкоп е настъпило свличане на земни маси, примесени със строителни отпадъци. В него са затрупани намиращите се там двама работници, в резултат на което е настъпила смъртта на едното лице и увреждане здравето на другото.

В непосредствена близост до изкопа, но извън него, се е намирало подвижно укрепване за изкопа, предвидено по проект и сглобено от кофражни елементи. Укрепването е в завършен вид, подготвено за спускане в изкопа.

**II. Причини за злополуката, нарушени нормативни актове и лица, допуснали нарушения:**

При извършената проверка се установи, че:

1. Работодателят, в качеството си на подизпълнител по договор, сключен със строителя за извършване на строителни и монтажни дейности на контролирания строеж по изграждане на площадкова канализация за битови и отпадъчни води, не е осигурил здравословни и безопасни условия на труд на лицата на длъжност „общ работник – строителство на сгради“ при извършваната от тях работа на контролирания строеж. Допуснал е двама от тях да работят по полагане на ВиК тръби в прокопан в насипни, естествено уплътнени несвързани почви, неукрепен изкоп, с неоформени вертикални стени с дълбочина около 4 м, с ширина около 2 м и дължина около 10 м, от двете страни на който по дължина на отвал е натрупана изкопаната земна маса, примесена с части от бетонови плочи, без да са предприети подходящи мерки за осигуряване на безопасност на изкопа чрез използване на подходящо укрепване. Вследствие на това и при допълнителното овлажняване на земните маси е настъпило свличане на земни маси, примесени със строителни отпадъци, и работещият по това време в изкопа работник е затрупан от свлечената земна маса. Нарушен е чл. 14, ал. 1 от Закона за здравословни и безопасни условия на труд /обн. ДВ. бр. 124 от 1997 г./, във връзка с чл. 49, т. 2 и т.3.1 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

2. Работодателят, в качество си на подизпълнител по договор, сключен със строителя за извършване на строителни и монтажни дейности на контролирания строеж, не е предприел подходящи мерки за осигуряване на безопасност при извършване на строителни и монтажни работи в неукрепения изкоп в контролирания обект, като е допуснал натрупване по цялата дължина на изкопа, в зоната на естественото срутване, на разстояние по-малко от 1,0 м от горният ръб на изкопа, изкопаната земна маса, примесена с отломъци от бетонови плочи. В следствие на това работещите по това време в неукрепения изкоп работници, полагащи ВиК тръби, са затрупани от свлечената земна маса, в резултат на което е настъпила смърт на единия от тях и увреждане здравето на другия. С това е нарушен чл. 49, т. 7, предл. първо, във връзка. с т. 1.24 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

3. Работодателят, в качество си на подизпълнител по договор, сключен със строителя за извършване на строителни и монтажни дейности на контролирания строеж, в деня на злополуката не е осигурил безопасни и здравословни условия на труд на двамата пострадали работници, които са полагали тръби в обсега на действие на строителна машина - багер, изпълняваща земни работи в неукрепен изкоп с дълбочина около 4 м, с ширина около 2 м и дължина около 10 м, в нарушение на чл. 14, ал. 1 от Закона за здравословни и безопасни условия на труд /обн. ДВ. бр. 124 от 1997 г./, във връзка с т.1.25.2 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

4. Ръководителят на строителните работи на контролирания строеж, при извършване на СМР земни/изкопни работи, не е изпълнил изискванията за ЗБУТ, като не е установил изправното и безопасно състояние на стените на прокопания в обекта неукрепен изкоп, в нарушение на чл. 26, т. 1, във връзка с т.2.2 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

5. Ръководителят на строителните работи на контролирания строеж при извършване на СМР земни/изкопни работи в деня на инцидента не е следил за устойчивостта на откосите на неукрепения изкоп, в следствие на което се създава риск за живота и здравето на работещите в изкопа работници. Нарушен е чл. 26, т. 9, буква „а”, във връзка с т.2.3, изречение първо от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

6. Работодателят, в качество си на подизпълнител по договор, сключен със строителя за извършване на строителни и монтажни дейности на контролирания строеж, не е предприел мерки срещу обрушване на откосите на прокопания в обекта неукрепен изкоп, който след изпълнението му е бил подложен на навлажняване вследствие на падналите в деня на инцидента валежи от дъжд, като не е прекратена временно работата на обекта и/или по друг адекватен начин /чрез намаляване на наклона на откоса на изкопа и/или др./, вследствие на което се свлича земна маса и затрупва работещите в изкопа лица, в нарушение на т.1.31 от Приложение № 1 към чл. 2, ал. 2 от Наредба № 2 за минималните изисквания за здравословни и безопасни условия на труд при извършване на строителни и монтажни работи /обн. ДВ. бр. 37 от 2004 г./.

7. Работодателят, в качество си на подизпълнител по договор, сключен със строителя за извършване на строителни и монтажни дейности на контролирания строеж, при постъпване на работа на загиналия работник и до настъпване на смъртта му по време на работа, не го е застраховал за своя сметка за риска "Трудова злополука", в нарушение на чл. 52 ал. 1 от Закона за здравословни и безопасни условия на труд, във връзка с чл. 2 ал. 1 от Наредбата за задължителното застраховане на работници и служители за риска "Трудова злополука" (обн. ДВ, бр.15 от 2006 г.).

**III. Предприети мерки:**

От страна на инспекторите, участвали в разследване на злополуката, веднага на място е съставен Акт за спиране СМР в неукрепения изкоп.

Дадени са предписания за всяко констатирано нарушение и е потърсена административнонаказателна отговорност на работодателя за допуснатите в т. 1, т. 2, т. 5 и т.7 нарушения.